Okresná prokuratúra Bratislava I 
Kvetná 13, 820 05 Bratislava 2

Sp. zn. : 4 Pv 193/13/1101	Bratislava I, 22.1.2014
EEČ : 2-8-23-2014

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
02. 07. 2013 v čase okolo 21:30 hod. v rodinnom dome na XXXXX v Bratislave, po predchádzajúcej hádke s majiteľkou domu, svojou starou matkou, XXXXX, nar. 13. 02. 1926, sa tejto slovne vyhrážal ťažkou ujmou na zdraví slovami: „zabijem Ťa, rozsekám Ťa a zakopem na záhrade“, čím u nej vzbudil pocit ohrozenia a obavu z možného naplnenia vyhrážok,

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Okresného riaditeľstva PZ XXXXX I začal uznesením ČVS: ORP-1198/SMZ-B1-2013 zo 06. 09. 2013 trestne stíhať XXXXX ako obvineného z prečinu nebezpečného vyhrážania podľa § 360 odsek 1, odsek 2 písmeno b) Trestného zákona s poukazom na § 139 odsek 1 písmeno c), e) Trestného zákona na skutkovom základe uvedenom vo výrokovej časti uznesenia. K tomuto postupu ho oprávňovali výsledky vykonaného skráteného vyšetrovania. 

Keďže vznikla pochybnosť o duševnom zdraví obvineného pribral poverený príslušník, na základe príkazu sudcu Okresného súdu XXXXX I číslo 0Tp 455/2013 z 08. 10. 2013, do konania dvoch súdnych znalcov z odvetvia psychiatrie, XXXXX a XXXXX, ktoré preskúmali duševný stav obvineného XXXXX. Zo záverov súdnoznaleckého psychiatrického posudku znalkýň vyplynulo, že obvinený v čase spáchania skutku trpel a i v súčasnosti trpí závažným duševným ochorením z okruhu pschóz, ktoré spôsobilo vymiznutie jeho ovládacích a rozpoznávacích schopností. Choroba u obvineného do istej miery ovplyvňuje aj chápanie trestného stíhania, ktoré je schopný chápať len v obmedzenej miere. Znalkyne sú toho názoru, že konflikty medzi obvineným a starou matkou sú akcentované práve stretom dvoch duševne forsitovaných jedincov, čo môže pod pretrvávaním tohto enormného tlaku viesť aj k závažnému trestnému činu. Obvinený duševné ochorenie nepredstiera, chýba mu pocit choroby, cíti sa byť zdravý a preto sa nelieči, môže byť preto pre spoločnosť aj nebezpečný vzhľadom najmä na riziká spolužitia so starou mamou, ktorému sa nedá vyhnúť, pretože obvinený nemá kde inde bývať. Z týchto dôvodov znalkyne navrhli uložiť obvinenému ochranné psychiatrické liečenie ústavnou formou, pretože ambulantná forma doteraz nesplnila svoj účel.

Keďže ďalšie trestné stíhanie obvineného pre jeho nepríčetnosť, z dôvodu  absencie schopnosti rozpoznať protiprávnosť konania a schopnosti ho ovládať, je zo zákona neprípustné, rozhodla som spôsobom uvedeným vo výrokovej časti tohto uznesenia. Okresnému súdu XXXXX I bude podaný návrh na uloženie ochranného psychiatrického liečenia ambulantnou formou XXXXX. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Pažitná
prokurátorka